Jeremy Corbyn
<s>Jeremy Bernard Corbyn (26. maj 1949) je britanski političar.</s><s>Lider je Laburističke stranke i opozicije od 2015. godine.</s><s>Član je Parlamenta Velike Britanije od 1983. godine.</s>

<s>Izbor Korbina za lidera Laburističke stranke u Velikoj Britaniji se smatra velikim iznenađenjem u modernoj političkoj istoriji ove zemlje.</s>

<s>Korbin se izjašnjava kao demokratski socijalista.</s>

<s>Mladost 
Rođen je 26. maja 1949. godine u Čipenamu u Viltširu.</s><s>Studirao je na Univerzitetu Severnog Londona.</s><s>Najmlađi je od četvero sinova Naomi Lavdej (1915–1987), profesorke matematike, i Dejvida Korbina (1915–1986), inženjera elektrotehnike i eksperta za napajanje ispravljača.</s><s>Mlađi je brat poznatog ostrvskog voditelja vremenske prognoze, koji je fizičar i meteorolog.</s><s>Njegovi roditelji su bili članovi Laburističke stranke i borci za mir, koji su se upoznali 1930-ih godina na sastancima u znak podrške republikanskoj Španiji tokom Španskog građanskog rata.</s><s>Korbin se učlanio u Laburističku stranku kada je imao 16 godina.</s><s>A kada je imao oko 19 godina dve godine je volontirao na Jamajci.</s><s>Putovao je kroz Latinsku Ameriku i posetio je Brazil, Argentinu, Urugvaj i Čile.</s><s>U Brazilu je učestvovao u demonstrancijama u Sao Paulu protiv brazilske vojne vlasti.</s><s>Prisustvovao je prvomajskom maršu u Santijagu, gde je na njega utisak ostavila koalicija Salvadora Aljendea, koja je pobedila na demokratskim izborima 1970. godine.</s><s>Kada se vratio u Britaniju posvetio se sindikalizmu i aktivizmu.</s>

<s>Izbor za laburističkog lidera 
Nakon majskih parlamentarnih izbora 2015. godine u Velikoj Britaniji, Laburistička stranka, druga najveća stranka u toj zemlji doživela je poraz, koji je primorao dotadašnjeg lidera Eda Milibanda da podnese ostavku posle jednog od lošijih izbornih rezultata u istoriji stranke.</s><s>Na unutarstranačkim izborima u septembru 2015. godine za novog lidera je izabran Džeremi Korbin, u njegovoj dobi od 66 godina.</s><s>Dobio je 59,5 odsto glasova od članova.</s>

<s>Tokom kampanje su javnosti postali poznati njegovi stavovi o ukidanju ili značajnom smanjenju ovlašćenja monarhije, napuštanju Severne Irske, nuklearnom razoružanju, ponovnoj nacionalizaciji železnica i drugih ključnih delova privrede.</s><s>Iako se ispočetka smatrao marginalnim autsajderom, na izborima je premoćno pobedio, što se često tumači podrškom sindikata, ali i velikog broja mladih laburističkih glasača koji su se protivili laburističkom establišmentu, odnosno dotadašnjoj centrističkoj i trećeputaškoj politici "novih" laburista, za koju se smatra da je "izdala" niže slojeve, odnosno da se nimalo ne razlikuje od konzervativaca.</s>

<s>U mejlovima poslatim članovima stranke, samo par sati nakon pobede, Korbin je zatražio od svih članova da predlože pitanja za tadašnjeg premijera koja će kao novi lider postaviti premijeru u parlamentu.</s><s>Obrazloženje koje je Korbin dao je da želi da bude bazno-demokratski glas svih članova stranke.</s>

<s>Politički život</s>

<s>Između 1974. i 1983. godine bio je izabrani odbornik u londonskoj opštini Haringi, organizator Nacionalne unije zaposlenih u javnom sektoru i član zdravstvenog odbora.</s><s>Poslanik je Parlamenta Velike Britanije od 1983. godine, u kojem predstavlja Ajlington Nort.</s><s>Član je Socijalističke kampanjske grupe, kao i Londonskog regionalnog selektorskog komiteta, a piše i sedmičnu kolumnu za "Morning Star".</s>

<s>Kao antimilitarista, protivio se ratovima u Iraku, Avganistanu i drugim zemljama.</s><s>Predsedavajući je organizaciji "Koalicija za zaustavljanje rata".</s><s>31. oktobra 2006. godine je podržao velšku stranku "Plaid Cymru" i Škotsku nacionalnu stranku u njihovom pozivu da se ispitaju uslovi pod kojima je Britanija ušla u pomenute ratove uprkos tome što je član stranke koja je zemlju u te konflikte uopšte i uvela.</s>

<s>Protivi se oružju za masovno uništavanje, i dugogodišnji je pristalica Kampanje za nuklearno razoružavanje, kao i jedan od njena tri potpredsedavajuća.</s><s>Član je i Amnesti internešenela.</s>

<s>„Imamo moralnu dužnost i međunarodne obaveze da Britaniju i svet učinimo sigurnijim mestom.</s><s>Kao potpisnica sporazuma o neširenju nuklearnog naoružanja, Britanija bi trebalo da traži zamenu za Tridnet jer smo se obavezali da ćemo ubrzati napredak ka razoružanju.“, navodi se u dokumentu koji je potpisao Korbin.</s>

<s>Džeremi Korbin je u mladosti uhapšen na londonskim demonstracijama protiv sistema aparthajda u Južnoj Africi, a od tada je viđen na svakom bitnijem antiratnom protestu ili demonstracijama protiv ekonomskih mera štednje.</s>

<s>Protivi se trenutnoj izraelskoj politici prema Palestincima.</s><s>Podržava proces dekolonizacije irskog ostrva i ujedinjenu republikansku Irsku.</s><s>Solidariše se sa mnogim ugnjetenim zemljama u svetu.</s>

<s>Korbin je republikanac i antimonarhista, pa je tako jednom prilikom pokrenuo peticiju koja je tražila da se kraljevska porodica preseli iz Bakingemske palate u "skromniju kuću".</s><s>Tokom govora nakon smrti majke kraljice 2002. godine nosio je jarkocrveni džemper.</s>

<s>Od 2005. godine pobunio se protiv laburističkog šefa poslaničkog kluba i glasao protiv zvaničnog stava svoje stranke u čak 238 navrata, što je četvrtina ukupnog broja njegovih glasanja u parlamentu.</s><s>Ako se računa period od 1997. godine, kada su se laburisti vratili na vlast, pobunio se protiv stranačke linije u čak 533 navrata.</s>

<s>Između 7. maja i 31. avgusta 2010. godine bio je član parlamenta sa najnižim potraživanjima za plaćanje troškova, a od samog početka svog mandata od 1983. godine do danas je uvek bio na samom dnu te lestvice.</s>

<s>„Štedljivi sam član parlamenta.</s><s>Mislim da bi trebalo da potražujemo novac samo za ono što je potrebno da vodimo svoju kancelariju ali da budemo oprezni jer je to očito javni novac.“, objasnio je Korbin za "Ajlington gazet", dnevni list iz njegove izborne jedinice.</s>

<s>2013. godine je osvojio Međunarodnu mirovnu nagradu "Gandi".</s><s>Petostruki je osvajač Parlamentarne brade godine, što je rekord, a osvojio je i nagradu za Bradu godine koju dodeljuje "Bradati oslobodilački front", grupa koja vodi kampanju za "zabrađivanje".</s><s>Svoju bradu Džeremi Korbin opisuje kao "oblik neslaganja" sa zvaničnom politikom "novih" laburista.</s>

<s>Veliki je borac za prava životinja i borac za zaštitu životne sredine.</s>

<s>„Džeremi Korbin je svetačka figura koja poseduje enorman integritet.</s><s>On je jednostavno čovek koji živi u skladu sa sopstvenim principima.“, kazao je nekadašnji laburistički poslanik Kris Mulin u emisiji "Panorama" Bi Bi Si-ja.</s>

<s>Politički program</s>

<s>Korbin promoviše izraženi socijaldemokratski program u realpolitici.</s><s>Program podrazumeva novu nacionalizaciju privatizovane komunalne privrede koju čine železničke i energetske kompanije, odustajanje od mera štednje i rast javnih investicija, veće poreze za superbogate, razvijanje mehanizama socijalne zaštite i javnih usluga, pristupačno i kvalitetno zdravstvo i obrazovanje, program stanovanja, energetsku politiku koja se temelji na obnovljivim izvorima energije radi zaštite životne sredine, poštovanje i unapređenje ljudskih i manjinskih prava uključujući prava LGBT zajednice.</s><s>U spoljnoj politici, Korbin u velikoj meri podržava smanjenje intervencionističke vojne politike i vojne potrošnje, a više međunarodne diplomatije i saradnje.</s>

<s>Privatni život 
Živi sa trećom ženom.</s><s>Sa bivšom suprugom Klaudijom ima tri sina.</s>

<s>Korbin je vegetarijanac skoro 50 godina, te veoma retko konzumira alkohol.</s><s>Prema pisanju "Gardijana", voli jedan restoran u zapadnom Londonu, gde obično jede humus nakon učešća u demonstracijama na Trafalgar Skveru.</s>

<s>Vodi skroman stil života.</s><s>Ne poseduje automobil, pa se prevozi biciklom ili javnim prevozom.</s><s>Hobiji su mu trčanje, kriket, biciklizam i navijanje za Arsenal.</s>

<s>Voli radove irskog pesnika Jejtsa.</s><s>Omiljeni novelista mu je preminuli pisac Činua Ačabe iz Nigerije koji je poznat po knjizi "Stvari na prodaju", koja govori o tenzijama između kolonijalizma i tradicionalnih društava.</s><s>Tečno priča španski jezik i uživa u literaturi Latinske Amerike.</s><s>Omiljeni filmovi su mu "Veliki Getsbi" i "Kazablanka".</s>

<s>Izvori</s>

<s>Vanjske veze 
 
 Islington North Labour Party
 Jeremy Corbyn MP, Grassroot Diplomat 
 Guardian articles authored</s>

<s>Britanski političari
Britanski socijalisti</s>

